Согласно членовите 159 став (1), (2) и став (3) и 160 став (1) точка 2), став (2) и (3) од Законот за супервизија на осигурување („Службен весник на Република Македонија” бр.27/02, 79/07, 88/08, 67/10, 44/11, 188/13, 43/14, 112/14, 153/15, 192/15, 23/16, 83/18, 198/18 и „Службен весник на Република Северна Македонија” бр.101/19 и 31/20), член 10 став 7 од Законот за спречување перење на пари и финансирање на тероризам („Службен весник на Република Македонија” бр.120/2018 и 2020), како и Уредбата со законска сила за примена на Законот за спречување перење пари и финансирање на тероризам за време на вонредна состојба („Службен весник на Република Македонија”бр.154/20),Агенцијата за супервизија на осигурување, на седницата одржана на . .2020 година, донесе

**У П А Т С Т В О**

**ЗА ВРШЕЊЕ НА ПРОЦЕНКА НА РИЗИК ОД ПЕРЕЊЕ ПАРИ И ФИНАНСИРАЊЕ ТЕРОРИЗАМ И ЗА УПРАВУВАЊЕ СО РИЗИКОТ ОД ПЕРЕЊЕ ПАРИ И ФИНАНСИРАЊЕ ТЕРОРИЗАМ ЗА СУБЈЕКТИТЕ ПОД НАДЗОР НА АГЕНЦИЈАТА ЗА СУПЕРВИЗИЈА НА ОСИГУРУВАЊЕ**

**Глава I**

**Општи одредби**

**Член 1**

1. Со ова упатство се утврдуваат начинот и постапките за вршење проценка на ризикот и управување со ризикот од перење пари и финансирање на тероризам, кај субјектите за осигурување, врз кои Агенцијата за супервизија на осигурување (во натамошниот текст: Агенцијата) врши надзор над примената на мерките и дејствијата утврдени со Законот за спречување перење пари и финансирање на тероризам („Службен весник на Република Македонија“ бр. 120/18) (во понатамошниот текст: „Законот за СППФТ“).
2. Субјекти од ставот 1 на овој член се: друштвата за осигурување (друштва за осигурување на кои им е одобрено да вршат животно осигурување и друго осигурување поврзано со инвестиции), како и осигурителните брокерски друштва, друштвата за застапување во осигурувањето, осигурителните брокери и застапниците во осигурувањето (во натамошниот текст: субјекти).
3. Основни цели на ова упатство се:

- да придонесе кон единствено разбирање на пристапот заснован врз ризици на ниво на субјект;

- да му помогне на секој субјект поодделно во дефинирање на профилот на ризик на ниво на субјект заради преземање мерки и дејствија пропорционални на природата, големината и комплексноста на активностите коишто ги извршува;

- да му помогне на секој субјект да ги насочи ресурсите и активностите на субјектот во делот на спречување перење пари и финансирање на тероризам (во понатамошниот текст: „ПП/ФТ“) соодветно на утврдените закани, слабости и заклучоци утврдени со Националната проценка на ризикот од перење пари и финансирање тероризам, со цел да го поддржи спроведувањето на Националната стратегија за борба против перење пари и финансирање на тероризам.

1. Одделни изрази употребени во ова упатство го имаат следново значење:

1. „Проценка на ризик“ e процес каде што субјектот преку користење фактори на ризик го утврдува инхерентното ниво на ризик на ниво на субјект. Тоа е посебен пристап со кој надлежните органи и субјектите го идентификуваат, проценуваат и разбираат перењето пари и ризиците за финансирање на тероризам на кои се изложени даночните обврзници и преземаат мерки за СППФТ, кои се пропорционални на тие ризици.

2. „Фактори на ризик“ се променливи кои сами или во комбинација, можат да го зголемат или намалат ризикот од ПП/ФТ предизвикан од одреден индивидуален деловен однос или повремена трансакција. Врз основа на факторите може да се спроведе проценка на ризикот од ПП/ФТ на ниво на субјект, како што се видови на клиенти, осигурителните продукти /услуги/трансакции, канали на дистрибуција и географски подрачја.

3. „Закани во контекст на ПП/ФТ“ се извори на инхерентниот ризик по поодделен фактор на ризик на ниво на субјект.

4. „Ранливост во контекст на ПП/ФТ” го подразбира квалитетот на интерните акти (политики и процедури), активностите на овластеното лице/одделот и на службата за внатрешна контрола на ниво на субјект заради спречување или намалување на заканите од ПП/ФТ.

5. „Ризик од перење пари и финансирање на тероризам“ се подразбира опасноста субјектот да биде злоупотребен за перење пари и финансирање на тероризам (во понатамошниот текст: „ПП/ФТ“) или дека одреден деловен однос, трансакција или продуктот ќе биде непосредно или посредно искористен за ПП/ФТ.

6. „Мерки за спречување перење пари и финансирање на тероризам“ се подразбираат мерките и дејствијата пропишани во Законот за СППФТ.

7. „Инхерентен ризик од ПП/ФТ“ се подразбира почетното ниво на ризик коешто произлегува и е поврзано со типот на клиентот и неговата земја на потекло, природата на деловниот однос којшто треба да се воспостави, осигурителните продукти или услугите и каналите на дистрибуција, без притоа да се имаат предвид какви било контролни механизми воспоставени во субјектот коишто имаат за цел да ги намалат веројатноста за настанување и влијанието на ризикот.

8. „Агрегатен ризик од ПП/ФТ“ се подразбира ризикот од ПП/ФТ откако субјектот применил соодветен систем на внатрешна контрола којшто има за цел да ги намали веројатноста и влијанието на нивото на инхерентниот ризик од ПП/ФТ.

9. „Оддел за спречување ПП/ФТ“ се подразбира организациската единица којашто е должна да ја формира субјектот, согласно со Законот за СППФТ.

10. „Овластено лице“ се подразбира лицето или раководителот на Одделот за спречување на ПП/ФТ, односно лице вработено во субјектот и назначено од органот на управување на субјектот, кое се грижи за спроведување на мерките и дејствијата за СППФТ.

11. ,,Надворешни соработници” се физички лица (лиценцирани брокери, застапници) кои имаат склучено договори за соработка со друштвата за осигурување на живот, осигурително брокерските друштва или друштвата за застапување во осигурување.

12. „Географски ризик“ се подразбира ризикот којшто произлегува од земјата или територијата каде што се наоѓа седиштето на клиентот или местото на живеење на неговиот вистински сопственик, односно земјата во која се наоѓа лицето со кое клиентот или неговиот вистински сопственик ја врши трансакцијата.

13. „Офшор финансиски центар“ се подразбира земјата или територијата којашто обезбедува финансиски услуги на нерезиденти во обем којшто е непропорционален со големината и финансиската моќ на националната економија. Притоа, субјектот треба да ги има предвид најмалку листите на офшор финансиски центри на ММФ и ОЕЦД.

14. „Повремени трансакции“ се подразбираат трансакции коишто се извршуваат надвор од деловниот однос.

15. „Невообичаена трансакција“ се подразбира трансакција или активност којашто не е во согласност со трансакциите, работењето или професионалниот профил и/или економскиот профил на засегнатото лице или вистинскиот сопственик, или нема очигледен економски, деловен или личен мотив.

За сѐ што не е дефинирано со ова упатство, соодветно се применува значењето на термините утврдени со Законот за СППФТ.

(6) Субјектот е должен да применува пристап заснован врз ризици при проценката на ризикот од перење пари и финансирање тероризам на ниво на субјект.

(7) Субјектот ги вклучува резултатите од спроведената проценка на ризикот во политиките, процедурите и останатите интерни акти.

(8) При спроведувањето на проценката на ризикот, субјектот ги презема следниве активности:

- ja документира својата проценка на ризик;

- ги зема предвид сите фактори на ризик пред да го утврди нивото на ризик и видовите мерки коишто треба да се спроведат со цел да се намали утврдениот ризик;

- ја ажурира проценката на ризик најмалку еднаш годишно;

- воспоставува механизми за соодветно чување на податоците и

- дава објаснување за спроведената проценка на ризик на барање на органите на субјектот.

**Глава II**

**Управување со ризикот од перење пари и финансирање на тероризам**

**Член 2**

(1) Управувањето со ризикот од ПП/ФТ е дел од целокупниот систем за управување со ризиците во согласност со барањата од Законот за супервизија на осигурување (во понатамошен текст: ЗСО) и Законот за СППФТ.

(2) Заради соодветно управување со ризикот од ПП/ФТ, субјектите се должни:

- да донесат и да применуваат политика или програма за спречување на ПП/ФТ и

-да воспостават соодветна организациска поставеност за управување со ризикот од ПП/ФТ.

**Програма за спречување на ПП/ФТ**

(3) Со Програмата за спречување на ПП/ФТ се определуваат правилата, процедурите и постапките за примена на мерките и дејствијата за спречување на ПП/ФТ коишто ги опфаќаат најмалку следниве активности:

-дефинирање на клиентите коишто се прифатливи за субјектите;

-анализа на клиентот и на неговите трансакции при воспоставување и следење на деловниот однос со тој клиент;

-задолжителна идентификација на вистинскиот сопственик на клиентот и верификација на неговиот идентитет во зависност од нивото на ризик;

-утврдување категоријата на ризик, согласно со критериумите и елементите за анализа на ризикот од глава III од ова упатство;

-идентификување и верификување на идентитетот на клиентот кој е носител на јавнa функциja, неговиот вистински сопственик и идентификување и верификување на клиентот правно лице во чија сопственичка структура се јавува носител на јавна функција;

-препознавање невообичаени трансакции;

-препознавање трансакции кај кои постои сомневање за ПП/ФТ;

-чување на податоците и документите и за доставување извештаи до Управата;

-план за постојана обука на вработените во субјектот од областа на СППФТ;

-податоци за овластеното лице;

-внатрешна ревизија на спроведувањето на мерките и дејствијата.

Субјектот е должен за секоја од активностите од член 2 став (3) да дефинира податоци и/или документација со кои ќе овозможи примена на мерки за спречување на ПП/ФТ пропорционално на ризикот од ПП/ФТ на кој е изложен субјектот.

(4) Правилата, процедурите или постапките за активностите од Член 2 став (3) од ова упатство можат да бидат изработени како посебни документи (интерни акти) коишто се составен дел на Програмата за спречување на ПП/ФТ.

**Организациска поставеност**

(5) Соодветна организациска структура за управување со ризикот од ПП/ФТ подразбира:

-дефинирани надлежности и линии на одговорност на субјектот;

-јасно дефинирани одговорности на овластеното лице, односно на Одделот за спречување на ПП/ФТ;

-дефинирање на одговорностите на сите вработени во субјектот и

-соработка и размена на информации помеѓу овластеното лице, односно Одделот за спречување на ПП/ФТ и вработените во субјектот при управувањето со ризикот од ПП/ФТ.

(6) Од аспект на управувањето со ризикот од ПП/ФТ, а согласно ЗСО, надзорниот орган (надзорниот одбор, односно неизвршни директори на друштвото за осигурување) ги врши најмалку следниве активности:

-ja усвојува Програмата за спречување на ПП/ФТ, го следи нејзиното спроведување, ја оценува нејзината соодветност и врши нејзино редовно ревидирање и ги разгледува извештаите за ризикот од ПП/ФТ на кои е изложен субјектот.

(7) Од аспект на управувањето со ризикот од ПП/ФТ, а согласно ЗСО, Органот на управување (Управниот одбор на субјектот, односно извршните директори на друштвото за осигурување) ги врши најмалку следниве активности:

-го воспоставува процесот за управување со ризикот од ПП/ФТ;

-врши оценка на воспоставениот процес за управување со ризикот од ПП/ФТ;

-ги управува и ги следи процедурите за управување со ризикот од ПП/ФТ;

-воспоставува соодветен систем за известување;

-обезбедува соодветни технички и човечки ресурси на Одделот за спречување на ПП/ФТ.

-ги анализира извештаите коишто Одделот за спречување ПП/ФТ (овластеното лице) ги доставува најмалку еднаш годишно и предлага мерки и дејствија за заштита од ризикот од ПП/ФТ и

- ја следи ефикасноста на функционирањето на системот за внатрешна контрола во управувањето со ризикот од ПП/ФТ.

(8) Овластеното лице одговара за својата работа и за работата на Одделот за спречување на ПП/ФТ (доколку е формиран) пред Органот на управување на субјектот, а треба да има пристап до членовите на Надзорниот орган на субјектот и да ги известува за значајните слабости, недостатоци или ризици коишто ги идентификувал при вршењето на својата работа.

(9) Органот на управување на субјектот е должен да обезбеди непречено работење и целосна независност на овластеното лице / вработените во Одделот, преку:

-обезбедување доволно човечки и материјални ресурси за независно, објективно и ефикасно извршување на работните задачи;

-издвоеност на активностите за спречување ПП/ФТ од другите активности на субјектот коишто не се поврзани со активностите за спречување на ПП/ФТ и контрола на усогласеноста на работењето со прописите;

-право на непречен пристап до електронските бази на податоци и непречен и навремен пристап до сите информации и до вработени коишто се потребни за ефикасно спроведување на работните задачи и

-воспоставување начин на наградување на овластеното лице / Одделот за спречување на ПП/ФТ којшто не е поврзан со успешноста на активностите коишто се предмет на нивна контрола.

-да ги дефинира и постојано контролира обврските на друштвата за застапувања и на осигурителните брокерски друштва во делот на спречување на ПП/ФТ утврдени во ова упатство, како и обврските со надворешните соработници.

(10) Органот на управување може да го регулира процесот на соработка меѓу овластеното лице, односно Одделот за спречување на ПП/ФТ и останатите организациски единици во субјектот, заради пропишување на обврските за примена на мерките за спречување на ПП/ФТ на сите вработени во субјектот.

(11) Овластеното лице / Одделот за спречување на ПП/ФТ ги врши најмалку следниве активности:

-прави анализа на ризикот од ПП/ФТ на кој е изложен субјектот;

-ги прибира и ги анализира податоците, подготвува писмени извештаи и одлучува дали одделна невообичаена трансакција доставена од други организациски единици или од останатите вработени во Одделот за спречување на ПП/ФТ имаат карактеристики на сомнителна трансакција, односно донесува одлука за нивно (не)пријавување во Управата за финансиско разузнавање (во натамошниот текст: „Управата“);

-обезбедува информации и документација за сите трансакции пријавени во Управата, како и за сите невообичаени трансакции за кои било одлучено да не се пријават во Управата, вклучувајќи ги и причините поради кои била донесена таква одлука;

-ги следи новините во прописите и меѓународните стандарди за спречување на ПП/ФТ и дава препораки за ревидирање и унапредување на интерните акти, како и врши оцена на степенот на нејзината усогласеност со прописите коишто се однесуваат на спречувањето на ПП/ФТ;

-дефинира категории, критериуми и елементи за управување со ризикот од ПП/ФТ, согласно со главата III од овa упатство;

-врши контрола врз работењето на одделните организациски единици во субјектот од чие работење може да произлезе ризик од ПП/ФТ од аспект на проверка на спроведувањето на мерките и дејствијата за спречување на ПП/ФТ;

-редовно ги известува Органот на управување и Надзорниот орган за своето работење;

-ги советува органите на субјектот за мерките коишто треба да бидат преземени заради почитување на прописите од областа на спречувањето на ПП/ФТ;

-изготвува годишен план за обука во делот за спречување на ПП/ФТ;

-посетува обуки и организира постојана обука на вработените, вклучувајќи ги и членовите на Органот на управување за сите аспекти значајни за соодветното спроведување на процесот на спречување на ПП/ФТ во субјектот, и воспоставува насоки и упатства за соодветна примена на прописите од овој домен, вклучувајќи и вработени во осигурително брокерските друштва, друштвата за застапување во осигурување, како и надворешните соработници;

-изготвува годишен извештај за сите спроведени обуки за спречување на ПП/ФТ;

-ги обезбедува програмите за спречување на ПП/ФТ од сите осигурително брокерски друштва и друштва за застапување во осигурување со кои друштвото за осигурување на живот има склучено договор за соработка, и по барање на Агенцијата ги доставува до Агенцијата на увид;

-врши контрола дали секој прием во осигурување во друштвото за осигурување на живот, преку осигурително брокерските друштва, друштвата за застапување во осигурување или надворешните соработници е комплетиран и со пополнета изјава од брокерот/застапникот/надворешниот соработник за анализа на клиентот;

-одржува редовни контакти со други органи и институции вклучени во активностите за спречување на ПП/ФТ (Управата, Агенцијата и слично).

(12) Овластеното лице и останатите вработени во Одделот за спречување на ПП/ФТ треба да имаат високи професионални стандарди и да имаат соодветно познавање на активностите на субјектот коишто предизвикуваат изложеност на ризик од ПП/ФТ.

**Глава III**

**Ризично базиран пристап**

**Член 3**

1. Процесот на управување со ризикот од ПП/ФТ и неговиот опфат треба да им одговара на природата, големината и сложеноста на финансиските активности што ги врши субјектот, како и на нивото на ризик од ПП/ФТ утврдено од страна на субјектот, согласно со одредбите на ова упатство. При утврдувањето на ризикот од страна на субјектот треба да се земат предвид резултатите од спроведената Национална проценка на ризикот од ПП/ФТ.
2. При спроведувањето на процесот на управување со ризикот (ризично базираниот пристап во понатамошниот текст: РБП), субјектите треба да ги земат во предвид следниве чекори:

1. Распределување на одговорноста според РБП (зависи од тоа колку субјектите ги спроведуваат веќе донесените мерки за ублажување на ризикот од ПП/ФТ, и стручноста на овластените лица во овој дел за ПП/ФТ,).

2. Идентификација на ризикот од ПП/ФТ (флексибилност на субјектите во одлучувањата за најефикасниот начин за идентификација на ризикот од ПП/ФТ, пристап до точни и навремени информации за ризикот и размена на информации, како и развивање на иновативни техники за борба против ПП/ФТ почитувајќи ја правната рамка и законите во државата).

3. Проценка на ризикот од ПП/ФТ (субјектите треба да утврдат како идентификуваните закани ќе влијаат врз нив, да ги анализираат детално информациите за да ја разберат веројатноста за појава на овие ризици и влијанието на тие ризици врз друштвата за осигурување, посредниците, осигурениците).

-Во врска со проценката на ризикот, треба да се има предвид дека ризиците можат да бидат ниски, средни и високи со можни комбинации во различни категории средно-високи, ниски-средни и сл. и за истите и подетално за проценката на ризикот опишано е во натамошните делови од ова упатство.

4. Преземање на мерки за ублажување на ризикот од ПП/ФТ (субјектите сами да одлучат за најсоодветниот и најефективниот начин за ублажување на ризикот од ПП/ФТ што го идентификувале, да преземат засилени мерки за да ги ублажат ситуациите каде ризикот е поголем, како и да преземат поедноставни мерки онаму каде ризикот е помал).

1. Процесот на управување со ризикот од ПП/ФТ од став (1) од овој член на ова упатство, треба да го даде агрегатното ниво на ризик од ПП/ФТ на ниво на субјект, имајќи ги предвид категориите на ризик на сите клиенти, осигурителни продукти, услуги и трансакции што се извршуваат во субјектот.
2. Субјектот треба да го ажурира своето агрегатно ниво на ризик од ставот (1) од овој член најмалку еднаш годишно.
3. Овластеното лице е должно најмалку еднаш годишно да изготви Извештај за агрегатното ниво на ризик од ПП/ФТ на кој е изложен субјектот и да го достави до Надзорниот орган на субјектот.
4. При процесот на управување со ризикот субјектите имаат обврска за примена на ефективни контроли за СППФТ и да му ја демонстрираат на надзорниот орган ефективноста на имплементираните контроли за СППФТ, која треба да биде сразмерна со идентификуваните ризици.

**Анализа на клиентот и процена на нивото на ризик на клиентот**

**Член 4**

1. Секој субјект пред да воспостави деловен однос или да изврши повремена трансакција, треба да изврши анализа на клиентот согласно член 12 од Законот за СППФТ. Анализата се спроведува во следниве случаи:

а) кога се воспоставува деловен однос со клиентот;При воспоставување на деловен однос со нов клиент, покрај основните податоци за идентификација, се обезбедуваат и следните податоци и информации:

* Дејност која клиентот ја обавува;
* Управител и овластени лица;
* Сопственичка структура – утврдување на вистинскиот сопственик;
* Главни деловни партнери;
* Главни извори на средства во обем во кој реално може да се добијат податоци;
* Изјава од брокерот/застапникот/надворешниот соработник за познавање на клиентот, доколку приемот во осигурување е инициран преку осигурително брокерско друштво, друштво за застапување во осигурување или надворешен соработник;

б) кога се извршува трансакција во износ од 15.000 евра или повеќе во денарска противвредност според средниот курс на Народната банка, без оглед дали трансакцијата се извршува како една операција или неколку операции кои се меѓусебно очигледно поврзани;

в) кога постои сомневање за вистинитоста или адекватноста на претходно добиените податоци за идентитетот на клиентот или вистинскиот сопственик; и

г) кога постои сомневање за ПП/ФТ, без оглед на каков било исклучок или износ на средства.

Основна функција на субјектот е обврската за утврдување на групи клиенти кои можат да го изложат на ризик од ПП/ФТ и минимизирање на нивото на ризикот на кој субјектот може да се изложи. Секој субјект треба да ги користи најмалку следните податоци и информации врз основа на кои утврдува кои клиенти можат да го изложат на ризик од ПП/ФТ:

* Историја на клиентот, доколку станува збор за постоечки клиент;
* Вид на дејноста што ја извршува;
* Природата на активностите кои ги врши клиентот;
* Географска локација на клиентот и на неговите најзначајни деловни партнери и листа на неговите најзначајни партнери, добавувачи и купувачи;
* Здруженија на граѓани и фондации или лица поврзани со нив.
1. Анализата од став 1 на овој член ги содржи следните активности - минимум мерките засновани на ризик:
* Идентификација на клиентот и потврдување на неговиот идентитет (каде што е применливо, вистинскиот краен сопственик или законски застапник на клиентот);
* Потврда на идентитетот на клиентот врз основа на веродостојни и независни извори (каде што е применливо, проверка на идентитетот на вистинскиот сопственик на клиентот за сигурно утврдување);
* Утврдување на целта и природата на деловниот однос (обезбедување на информации за целта и намерата на деловниот однос);
* Постојано следење на деловниот однос и трансакциите кои се извршуваат во рамките на тој деловен однос со цел да се осигура дека овие трансакции се конзистентни со профилот на ризик и бизнисот на клиентот.
1. При анализата на клиентот, субјектот е должен да ги примени мерките за анализа на клиентот наведени во член 14 од Законот за СППФТ (мерките за поедноставена и засилена анализа на клиентот), со цел истите да му бидат од помош за подобро да ги разбере ризиците поврзани со поединечни деловни односи или повремени трансакции.
2. Субјектот е должен со интерен акт да ги пропише мерките за анализа на клиентот во согласност со степенот и видот на ризици од ПП/ФТ кои тој ги утврдил. При дефинирање на мерките за анализа, субјектот е обврзан да ги земе во предвид мерките за анализа пропишани со ова упатство и истите доследно да ги применува.
3. Најмалку еднаш годишно, субјектот е должен да врши ажурирање на документите и податоците потребни за следење на деловниот однос со клиентите со висок ризик. За останатите клиенти, субјектот со интерен акт ја пропишува фреквенцијата на ажурирање, имајќи го предвид нивото на ризик од ПП/ФТ на клиентот.
4. На датумот на ажурирање, документацијата потребна за следење на деловниот однос со клиентот не смее да биде постара од шест месеци за клиент правно лице и за неговиот вистински сопственик.
5. Обемот на анализа на клиентот зависи од проценката на ризикот на:

-клиентот / деловниот однос на субјектот со клиентот;

-трансакциите коишто ќе ги извршува;

-осигурителните продукти коишто ќе ги користи;

-земјата на потекло на клиентот;

-каналите на дистрибуција.

1. Во текот на целокупното времетраење на деловниот однос на субјектот со клиентот се врши динамично профилирање на ризикот на клиентот, врз основа на елементите на ризикот коишто се специфични за поединечен клиент, деловен однос, продукт или трансакција и на тој начин се утврдува агрегатното ниво на ризик на клиентот.
2. Врз основа на елементите на ризикот се ревидира утврденото ниво на инхерентен ризик и се добива агрегатно ниво на ризик по клиент / деловен однос, трансакцијата и продукт.

Елементите на ризикот вклучуваат:

-карактеристики на клиентот (сопственичка и/или управувачка структура на клиентот, чести промени на сопственичката структура, дејност, финансиска состојба, форма на трговско друштво, статус резидент или нерезидент, земја на клиентот итн.);

-цел и намера на воспоставување на деловниот однос;

-видови на осигурителни продукти и услуги што ги користи клиентот, нивната големина (обем) и фреквенција на користење и

- активности и трансакции на клиентот за времетраење на деловниот однос.

(10) Врз основа на проценката на ризикот од член 4 став (7), а согласно со одредбите од член 4 ставовите (8) и (9) на ова упатство, субјектот е должен да дефинира ниско, средно или високо ниво на ризик на клиент од ПП/ФТ.

(11) Во зависност од утврденото ниво на ризик од ПП/ФТ, субјектот е должен во процесот на прифаќање на клиентот и неговото понатамошно следење да спроведе:

-општи или стандардни мерки на анализа;

-поедноставени мерки на анализа и/или

-засилени мерки на анализа.

(12) Субјектот може да примени поедноставени мерки на анализа на клиентот во случаите кога за клиентот, односно за деловниот однос, трансакциите што ги врши или осигурителните продукти што ги користи тој клиент или за земјата од каде што доаѓа клиентот, е утврдено ниско ниво на ризик од ППФТ.

(13) Субјектот може да примени општи или стандардни мерки на анализа на клиентот во случаите кога за клиентот, односно за деловниот однос, трансакциите што истиот ги врши или продуктите што ги користи тој клиент или за земјата од каде што доаѓа клиентот, е утврдено средно ниво на ризик од ПП/ФТ.

(14) Субјектот може да примени засилени мерки на анализа на клиентот во случаите кога за клиентот, односно за деловниот однос, трансакциите што ги врши или осигурителните продукти што ги користи тој клиент или за земјата од каде што доаѓа клиентот, е утврдено високо ниво на ризик од ПП/ФТ. Со високо ниво на ризик од ПП/ФТ задолжително се оценуваат:

-носителите на јавни функции;

-клиентите кои не се физички присутни при воспоставувањето деловен однос;

-трансакциите и деловните односи со физички и правни лица, од држави коишто не ги имплементирале или недоволно ги имплементирале мерките за спречување на перење пари и финансирање на тероризам.

(15) Субјектот е должен да воспостави систем за идентификување на клиентите коишто се носители на јавни функции и/или на нивните вистински сопственици, како и на клиентите правни лица во чија сопственичка структура се среќаваат носители на јавни функции и да дефинира мерки и активности коишто ќе ги презема за следење на деловниот однос со овие клиенти.Клиентот кој претходно бил носител на јавна функција, а повеќе не е, останува клиент со висок ризик сѐ додека анализата на клиентот не доведе до промена на нивото на ризик.

(16) Субјектот треба да посвети посебно внимание при воспоставувањето на деловниот однос и вршењето трансакции со здруженија на граѓани и фондации. Субјектот е должен при анализата на клиентите коишто се здруженија на граѓани и фондации најмалку да ја утврди: дејноста на клиентот, седиштето на клиентот, активностите на клиентот, изворот на финансирање и начинот на трошење на средствата. Исто така, доколку здружението подлежи на обврска за изработка на годишни сметки, субјектот треба да обезбеди годишни финансиски извештаи или доколку е формирано заради остварување определен проект, треба да обезбеди податок за конкретниот проект и фазата на неговото спроведување.

(17) Во случаите кога субјектот ја доверува анализата на клиентот на трето лице, тој е должен од третото лице да ја обезбеди содржината и структурата и анализата на клиентот да бидат во согласност со барањата на Законот за СППФТ.

Трето лице може да биде банка, нотар, друштво за управување со инвестициски фондови и инвестициски фонд, друштво за управување со задолжителни и доброволни пензиски фондови и друштво за осигурување кое врши работи на осигурување на живот.

Подетало, трети лица можат да бидат:

- финансиска институција во Република Македонија која што има дозвола за основање и работење издадена од надлежниот орган и има воспоставено соодветни мерки за спречување ПП/ФТ;

-финансиска институција од земја членка на Европската Унија која што е основана и работи во согласност со прописите на Европската Унија;

-финансиска институција од трети земји чиишто прописи предвидуваат најмалку исти барања за преземање мерки за спречување ПП/ФТ, како барањата утврдени со Законот за СППФТ.

Субјектот е должен да ги побара и да ги добие интерните акти на третото лице за анализа на клиентите, чувањето на податоците и интерните програми за спречување на ПП/ФТ и врз нивна основа да утврди дали третото лице ги исполнува условите од Законот за СППФТ за спроведување на анализата на клиентот.

При изборот на третото лице се зема предвид ризикот на земјата (за офшор финансиски центри на ОЕЦД, ММФ и сл.).

Третото лице не смее да биде банка школка (англ. „shell bank“) или друга слична финансиска институција којашто не извршува или не смее да извршува дејност во земјата во која е регистрирана.

Субјектот не смее да ја прифати анализата на клиентот спроведена од страна на трети лица во следниве случаи:

-анализата на клиентот е спроведена од страна на субјект којшто не ги исполнува условите да биде трето лице согласно со одредбите од Законот за СППФТ;

-субјектот не ги примил потребните информации и документи на третото лице коешто ја спровело анализата;

-субјектот се сомнева во веродостојноста на спроведената анализа на третото лице.

**Глава IV**

**Фактори на ризик**

**Член 5**

(1) Субјектот при идентификување на ризиците од перење пари и финансирање тероризам ги зема предвид следниве фактори на ризик:

- клиентот;

- државите или географските подрачја;

- осигурителните продукти, услугите или трансакциите;

- каналите на дистрибуција.

(2) Субјектот ги определува податоците коишто ќе ги користи за секој фактор на ризик.

За потребите на ставот 1 на овој член, субјектот ги зема предвид следниве извори на податоци:

- националните проценки на ризикот од ПП/ФТ на земјата и на другите земји;

- упатства, циркулари и информации издадени од надлежните органи во земјата, како и изречени корективни мерки и прекршоци, доколку се јавно достапни;

- извештаи за закани, предупредувања и типологии и други информации издадени од страна на Управата и другите државни органи надлежни за кривично гонење;

- информации добиени од анализа на клиентот/ите;

- сопствено знаење и професионално искуство;

- информации од здруженијата или коморите на коишто субјектот им припаѓа во врска со типологии и информации за ризиците коишто се појавуваат;

- информации од извештаи на меѓународни тела надлежни за воспоставување стандарди за спречување на ПП/ФТ или листи на санкции и

- информации од сигурни бази на податоци.

(3) Субјектот, со интерен акт, ги пропишува факторите на ризик и начинот на вршење проценка на ризик.

(4) При проценката на ризикот од повремени трансакции, субјектот не е обврзан да ги идентификува сите фактори на ризик пропишани со ова упатство, туку само оние коишто се релевантни за одредената трансакција.

(5) Субјектот, со интерен акт, го пропишува водењето евиденција и документирањето на проценката на ризикот и сите промени во проценката на ризикот од ПП/ФТ.

Фактори на ризик кои се однесуваат на **клиентот**

**Член 6**

(1) Субјектите се должни при идентификување на ризикот поврзан со клиентот и неговиот вистински сопственик да ги земат во предвид ризиците поврзани со дејноста или професионалната активност на клиентот, неговиот углед како и природата и неговото однесување.

(2) Факторите на ризик поврзани со дејноста или професионалната активност на клиентот и неговиот вистински сопственик, кои субјектите се должни да ги разгледаат се следниве:

* Дали клиентот и неговиот вистински сопственик е поврзан со сектори кои се изложени на поголем ризик од корупција, како што се градежниот сектор, фармацевтскиот сектор, здравствениот сектор, трговијата со оружје и одбрана, рударската индустрија или секторот за јавни набавки.
* Дали клиентот или неговиот вистински сопственик е поврзан со сектори кои се изложени на поголем ризик од ПП/ФТ, како што се трансфер на пари, казина и организатори на игри на среќа или трговци со благородни метали.
* Дали клиентот или неговиот вистински сопственик се поврзани со сектори кои вклучуваат значителни износи на готовина.
* Во случај кога клиентот е правно лице или правен аранжман која е целта на нивното основање, на пример, која е нивната дејност.
* Дали клиентот и неговиот вистински сопственик се носители на јавна функција или постојат други релевантни врски со лица носители на јавна функција.
* Дали клиентот и неговиот вистински сопственик имаат некаква истакната јавна функција или се работи за лице кое може да ја злоупотреби својата позиција за стекнување лична корист, како на пример членови на влијателни спортски тела со овластувања да носат одлуки или поединци кои можат да влијаат на извршната власт или на други носители на одлуки.
* Дали клиентот е правно лице на кое се применуваат барања за обелоденување на податоци со кои се обезбедуваат доверливи и јавно достапни информации за вистинскиот сопственик на клиентот, како што се акционерско друштво со чии акции се тргува на регулиран пазар.
* Дали клиентот е банка или финансиска институција која работи за сопствена сметка во земја со ефикасен систем за СППФТ и над кои се врши супервизија во поглед на обврската за СППФТ.
* Дали клиентот е банка или финансиска институција над кој се изречени санкции или други мерки од страна на надлежен орган во изминатите години поради неисполнување на обврските за СППФТ.
* Дали клиентот е орган на државната (јавната) управа или компанија од држава со низок степен на корупција
* Дали позадината на клиентот и неговиот краен сопственик е во согласност со сознанијата на субјектот за нивната поранешна, постоечка или планирана деловна активност, приходи од работење, изворот на средства на клиентот и на неговит краен сопственик.
* Дали професијата или активностите на клиентот или неговиот вистински сопственик се смета дека особено веројатно се поврзани со перење пари, на пример, затоа што тие обично се многу ориентирани кон пари или се изложени на голем ризик од корупција.
1. Факторите на ризик поврзани со угледот на клиентот и неговиот вистински сопственик кои субјектите се должни да ги разгледаат се следниве:
* Дали постојат неповолни извештаи од веродостојни и сигурни медиуми или други извори на информации за клиентот и неговиот вистински сопственик, како што се наводи за казниви дела или врски со тероризам или финансирање на тероризам. Притоа за овие наводи не е потребно да биде донесена правосилна судска пресуда.
* Дали поради управни или кривични постапки или наводи за терористичка активност или финансирање на тероризам, имотот на клиентот, неговиот вистински сопственик или на било кое лице за кое се знае дека е тесно поврзано со нив, му бил замрзнат или субјектот има основа за сомневање дека му е замрзнат.
* Дали субјектот има сознанија дека клиентот или неговиот вистински сопственик биле пријавени во Управата поради сомнителни трансакции и
* Дали субјектот има други информации за интегритетот на клиентот и неговиот вистинскиот сопственик со кои се стекнал за времетраење на деловниот однос.

(4) Субјектите мора да имаат во предвид дека некои од факторите на ризик поврзани со природата и однесувањето на клиентот или неговиот вистински сопственик нема да бидат видливи при воспоставување на деловниот однос, односно може да се појават откако деловниот однос веќе ќе биде воспоставен.

(5) Факторите на ризик поврзани со природата и однесувањето на клиентот или неговиот вистински сопственик кои треба да се земат предвид од страна на субјектот се следниве:

* Дали клиентот има оправдана причина поради која не може да обезбеди цврсти докази за својот идентитет, ако на пример се работи за лице кое бара меѓународна заштита.
* Дали постои сомневање во веродостојноста или вистинитоста на идентитетот на клиентот или неговиот вистински сопственик.
* Дали постои сомневање дека клиентот настојува да избегне воспоставување на деловен однос, на пример, клиентот има намера да изврши една трансакција или повеќе еднократни трансакции, иако воспоставувањето на деловниот однос би било економски оправдано.
* Дали структурата на сопственост и контрола на клиентот е сложена или нетранспарентна и дали за тоа постои очигледно деловно и правно оправдување.
* Дали клиентот издава акции на доносител или има номинирани (nominee) акционери.
* Дали клиентот е правно лице или правен аранжман кој може да се користи како средство за чување имот.
* Дали постои оправдана причина поради која дошло до промена на сопственичката структура и контрола врз клиентот.
* Дали клиентот бара реализација на трансакции кои се сложени, невообичаени или неочекувано големи или имаат невообичаен или неочекуван тек без очигледна економска, деловна или правна оправданост.
* Дали постои очигледна стратегија или економска цел за инвестирање или купување на полиса за живот на клиентот, односно дали инвестирањето во полиса за живот е во согласност со неговата целокупна финансиска ситуација, во случај кога субјектот е запознаен со истата.
* Дали постои причина за сомневање дека клиентот се обидува да ги избегне праговите од член 12 став (1) алинеја б) и в) и член 52 од Законот за СППФТ.
* Дали возраста на клиентот или неговиот вистински сопственик е невообичаена за видот на бараниот продукт / услуга, на пример, клиентот е многу млад или многу стар;
* Дали договорот, полисата за животно осигурување не соодветствува со статутот на клиентот или неговиот вистински сопственик во однос на неговиот имот.
* Дали дадените информации за изворот на имотот или изворот на средства на клиентот или на неговиот вистински сопственик се разбирливи и убедливи, на пример, изворот на средствата произлегува од плата, наследство или вложувања.
* Дали клиентот има непотребни или неразумни барања за тајност, како на пример дали се двоуми при обезбедување на информации потребни за спроведување на длабинска анализа или се обидува да ја прикрие вистинската природа на неговиот бизнис.
* Дали клиентот ги користи осигурителните продукти и услугите што ги договорил со субјектот во согласност со очекувањата при воспоставување на деловниот однос.
* Дали клиентот бара откуп или исплата на премијата во краток период по првичната инвестиција, или пред датумот на исплата, без јасно образложение, особено кога ова доведува до финансиска загуба или плаќање на повисоки провизии на товар на клиентот.
* Дали клиентот има чести и необјаснети откуп на полиси, особено кога средствата се враќаат на различни банкарски сметки.
* Дали клиентот плаќа значителни трошоци заради предвремено откажување на осигурителниот продукт.
* Дали клиентот бара повторно купување на полиса за осигурување на живот или друг осигурителен продукт кој го нудат друштвата за осигурување на живот во краток период без очигледна стратегија или економска оправданост.
* Дали клиентот честопати го пренесува договорот на друг осигурител;
* Дали клиентот го пренесува договорот за осигурување на навидум неповрзана трета страна.
* Дали барањето на клиентот за промена или зголемување на осигурената сума или плаќање на премијата за осигурување е невообичаено или прекумерно.
* Дали клиентот врши уплата на премија (средства во износ кој го надминува износот договорен со друштвото за осигурување) и бара враќање на преплатениот износ.
* Дали клиентот користи повеќе сметки без претходно известување особено кога овие сметки се наоѓаат во повеќе држави или во држави кои се поврзани со повисок ризик од ПП/ФТ.
* Дали клиентот одеднаш ја менува адресата без причина, на пример, со промена на земјата на живеење.
* Дали клиентот ја менува клаузулата за корисници на осигурувањето и притоа назначува трети лица навидум неповрзани.
* Дали осигурителот, осигуреникот и корисникот на осигурување се наоѓаат во различни земји.
* Дали клиентот користи невообичаени начини на плаќање, како што се готовина или структурирани парични инструменти или други средства за плаќање кои ја поддржуваат анонимноста.
* Дали плаќањата се од различни банкарски сметки и без образложение.
* Дали спротивно на очекувањата, клиентот прави чести или високи плаќања.
* Дали потребите на нерезидентните клиенти би можеле да бидат подобро задоволени на друго место и дали постои очигледна економска и правна оправданост за видот на трансакцијата што клиентот ја бара и
* Дали клиентот е непрофитна организација чии активности можат да бидат злоупотребени заради финансирање на тероризам.
1. Субјектите од член 1 став (2) треба да имаат предвид дека некои од факторите на ризик поврзани со природата и однесувањето на клиентот или неговиот вистински сопственик нема да можат да се утврдат при воспоставување на деловниот однос, односно тие можат да се појават откако деловниот однос ќе биде воспоставен.

1. Кога клиентот е непрофитна организација (НПО), невладина организација (НВО), добротворна организација или здружение, или е некој друг вид на правно лице, како домашни и странски здруженија и нивни сојузи, фондации, установи, комори, синдикати, политички партии, задруги, верски заедници или други организации во кои учеството во управувањето врз основа на сопственички удел во капиталот не е можно да се утврди, задолжениот субјект може да се соочи со ситуации каде што ниту едно лице што може да се идентификува не ја задоволува дефиницијата за вистински сопственик според ЗСППФТ. Доколку се појави таков случај, субјектот треба во целост да ги спроведе условите за анализа на клиентот, особено во однос на идентификација на лицата кои на каков било начин имаат контрола врз управата, административните и владејачките тела на наведените правни субјекти.

Фактори на ризик кои се однесуваат на државата или **географските подрачја**

**Член 7**

(1) Субјектите се должни при идентификување на ризикот поврзан со државите и географските подрачја да ги земат во предвид ризиците поврзани со државите во кои клиентот и неговиот вистински сопственик:

* имаат свое седиште или престојувалиште;
* имаат главно место на извршување на дејноста и
* имаат релевантни лични или деловни врски.

(2) Субјектите треба да имаат во предвид дека природата и целта на деловниот однос често може да биде одлучувачки фактор за релативната важност на поединечните држави и географските фактори на ризик, како на пример:

* Кога средствата што се користат во деловниот однос се остварени надвор од нашата држава, степенот на поврзани казниви дела и ефективноста на правниот систем на друга држава можат да биде важен фактор.
* Кога средствата се примаат од држави или се испраќаат во држави за кои се знае дека во нив дејствуваат терористички групи, субјектот врз основа на неговите сознанија за природата и целта на деловниот однос со клиентот е должен да разгледа во колкава мера ваквата активност може да биде протолкувана како очекувано дејствие или истото може да предизвика основ за сомневање.
* Кога осигурителот, осигуреникот, корисникот на осигурување, се сместени во или поврзани со држави со поголем ризик од ПП/ФТ или држави без ефикасен надзор врз СППФТ на кои треба да се посвети посебно внимание.
* Кога посредникот е поврзан со земји поврзани со поголем ризик од ПП/ФТ или земји без ефикасен надзор врз СППФТ на кои треба да се посвети посебно внимание.
* Кога клиентот е банка или финансиска институција, субјектот е особено обврзан да ја земе во предвид соодветноста на системот за ПП/ФТ и ефективноста на надзорот за СППФТ во државата од која потекнува овој клиент.
* Кога клиентот е правен аранжман или труст (структура што отежнува идентификација на вистински сопственик), субјектот е обврзан да го земе во предвид степенот на ефективно исполнување на меѓународните стандарди за даночна транспарентност во државата каде клиентот или доколку е применливо и неговиот вистински сопственик се регистрирани;

(3) Фактори на ризик кои субјектот е должен да ги земе во предвид при утврдување на ефективноста на системот за СППФТ во одредена држава се следните:

* Дали се работи за високоризични држава како што е утврдено во Националната проценка за ризик;
* Дали постојат информации од повеќе од еден веродостоен или сигурен извор за квалитетот на контролите спроведени за СППФТ во таа држава, а која вклучува и информации за квалитот и ефективноста на регулаторните мерки и надзорот;
* Изворите на овие информации можат да ги вклучат:

а) извештаите за меѓусебна проценка на FATF или други регионални тела слични на FATF;

б) листата на FATF или MONEYVAL за високоризични и некооперативни држави;

в) проценките на Меѓународниот монетарен фонд;

г) Извештаи од FSAP мисиите;

Субјектот мора да има во предвид дека членството во FATF или други регионални тела слични на него, не е претпоставка дека системот за СППФТ во одредена држава е соодветен и ефикасен.

(4) Факторите на ризик кој субјектот е должен да ги земе во предвид при утврдување на нивото на ризикот од финансирање на тероризам поврзан со одредена држава се:

* Постоење на информации од тела надлежни за кривичен прогон или други информации од веродостојни медиуми дека таа држава финансира или подржува терористичка активност или е општо познато дека терористички организации делуваат во рамки на таа држава или територија и
* Дали таа држава е предмет на финасиски санкции, ембарго или мерки кои се поврзани со тероризам, финансирање на тероризам, финансирање на тероризам или вооружување воспоставени од ООН или Европската Унија.

(5) Фактори на ризик кои субјекот е должен да ги земе во предвид при утврдување на нивото на транспарентност и даночна дисциплина на државите се следните:

* Постоење на информации од повеќе од еден веродостоен извор дека државата е усогласена со меѓународните даночни стандарди за транспарентност и размена на информации, како и докази дека на соодветен начин во пракса се применуваат овие правила
* Изворите на информации може да ги вклучат:

a) известувањата од Глобалниот форум за транспарентност и размена на иформации во даночни цели на OECD во кои државите се проценуваат за потребите на даночната транспарентност и размена на инфромации;

б) проценка на обврските за автоматска размена на информации кои државата ги преземала врз основа на заеднички стандарди за известување;

в) проценка на усогласеноста со препораките на FATF број 9, 24 и 25 или на регионалните тела слични на FATF и

г) проценките на Меѓународниот монетарен фонд.

- Дали таа држава се има обврзано на заедничкиот стандард за известување за автоматска размена на податоци кој Г20 го има усвоено во 2014 година и дали истиот ефективно го применува и

- Дали државата има воспоставено сигурни и достапни регистри за вистински сопственик.

(6) Фактори на ризик кои субјектот е должен да ги земе во предвид при утврдување на ризикот кој е поврзан со нивото на поврзаните казниви дела се следните:

* Постоење на информации од веродостојни и доверливи јавни извори за поврзани казниви дела. Изворите на информации може да ги вклучат:

а) индекси за перцепција на корупција;

б) извештаите на ОЕЦД за спроведување на конвенцијата за сузбивање на корупцијата на ОЕЦД и

в) светските извештаи за дрога на канцеларијата на Обединетите нации за дрога и криминал.

* Постоење на информации од повеќе од еден веродостоен и сигурен извор за капацитетите на истражниот и судскиот систем на државата за можноста ефикасно да изврши истрага и кривичен прогон за поврзаните кривични дела.

Фактори на ризик кои се однесуваат на **осигурителни продукти, услугите или трансакциите**

**Член 8**

(1) Факторите на ризик кои субјектите треба да ги земат во предвид при утврдување на ризиците поврзани со осигурителните продукти, услугите или трансакциите се следните:

* степенот на транспарентност или нетранспарентност на осигурителните продукти, услугите или трансакциите;
* сложеноста на продуктите, услугите или трансакциите и
* вредноста или обем на продуктите, услугите или трансакциите.

(2) Факторите на ризик кои субјектите треба да ги земат во предвид при утврдување на ризиците поврзани со сложеноста на одреден осигурителен продукт, услуга или трансакција се следните:

1. -степенот на сложеност на одредена трансакција и вклученост на повеќе страни или држави, како и нивото на непосредност во трансакциите;
2. -флексибилност на плаќање, степенот до кој осигурителните продукти или услугите дозволуваат плаќање од страна на неидентификувани трети лица или прифаќање на прекумерни плаќања во случаите каде тоа не би бил вообичаен тек на трансакциите;
3. -во случаите кога плаќањето од трети лица е очекувано, дали субјектот е запознаен со идентитетот на третите лица;
4. -плаќање на високи или неограничен премии за осигурување од семејствата или значителен број на плаќања на ниски премии за осигурување;
5. -лесен пристап до акумулираните средства, на пример, осигурителниот продукт дозволува делумно повлекување или предвремено откуп во секое време, со ограничен надомест или трошоци;
6. -oткуп, со осигурителниот продукт може да се тргува на секундарниот пазар;

-анонимност, на пример, осигурителниот продукт ја фаворизира или дозволува анонимноста на уплаќачот.

-дали субјектот има познавање за ризиците поврзани со одреден негов нов или иновативен продукт или услуга, особено кога вклучува користење на нови технологии или начини на плаќање.

(3) Факторите на ризик кои субјектите треба да ги земаат во предвид при утврдување на ризикот поврзан со вредноста или големината на одреден осигурителен продукт, услуга или трансакција се следните:

1. -степенот до кој продуктите или услугите се фокусирани на плаќање на готовина;
2. -постоење на продукти и услуги кои овозможуваат претплата;
3. -степенот до кој продуктите или услугите ги олеснуваат или поттикнуваат трансакции со висока вредност;
4. -постоење на одредени ограничувања во поглед на максималната вредност на трансакцијата или на нивото на премијата со кои би се ограничила употребата на осигурителните продукти или услуги за целите на ПП/ФТ.

Фактори на ризик кои се однесуваат на **каналите на дистрибуција** (начинот на испорака)

**Член 9**

(1) При утврдување и идентификување на ризикот поврзан со начинот на кој осигурителните продукти или услугите се испорачуваат до клиентот, субјектот е обврзан да го земе предвид ризикот поврзан со:

* мерките кои е потребно да бидат преземени во ситуации кога клиентот не е физички присутен при испорака на осигурителниот продукт или услуга (продажба на далечина, на пример преку интернет доколку е овозможено, пошта или телефонска продажба, без соодветни безбедносни механизми, како што се електронски потписи или сертификати за електронска идентификација);
* мерките кон лицата со кои субјектите биле доведени во положба да воспостават однос при примена на Законот за СППФТ;
* природата на односот помеѓу посредникот и субјектот (на пример долги ланци на посредници, употреба на посредници во необични околности, како што е необјаснето географско растојание и сл).

(2) Фактори на ризик кои субјектите ги земаат во предвид при утврдување на ризиците поврзани со испорачување на осигурителните продукти или услуги се:

* присуството на клиентот за време на идентификацијата;
* употребата на одредена форма на заштита при спроведувањето на длабинска анализа на клиентот во случај на отсуство на клиентот;
* преземање мерки за спречување на лажно претставување и злоупотреба на идентитетот;
* спроведувањето на мерки за анализа на клиентот која наместо субјектот ја има извршено некое трето лице во рамки на иста група;
* потпирање на субјектот на мерките на анализа на клиентот кои ги спровело трето лице кое е дел од иста група, а која нема да го изложи субјектот на поголем ризик од ПП/ФТ;
* мерките кои субјектот ги има преземено со цел да се увери дека третото лице е дел од иста група која ги применува мерките за анализа на клиенти според стандардите на Европската Економска Област (ЕЕО) согласно Законот.

**Член 10**

(1) Субјектот е должен факторите на ризик да ги пондерира според важноста за одреден деловен однос или повремена трансакција.

(2) При пондерирање на факторите за ризик субјектот е должен да осигура дека:

* Hа доделувањето на пондерот неоправдано не влијае само еден фактор;
* Проценката за ризик не е условена од економски фактори или профитот на субјектот;
* Пондерирањето не доведува до ситуација во која би било невозможно било кој деловен однос да биде категоризиран со висок ризик;
* Ситуациите наведени во член 33 од Законот за СППФТ кои се однесуваат на околности кои претставуваат висок ризик, не можат да бидат исклучени при пондерирање на клиентот;
* Оценката за ризик која е автоматски доделена може да биде поништена.

(3) Доколку субјектот ја поништил оценката за ризик од став 2 точка 5 од овој член, истиот е должен таквото поништување на оценката уредно да го документира.

(4) Субјектот мора да биде сигурен дека доделената оценка за ризик го одразува неговото разбирање за ризикот од ПП/ФТ и истото ќе може на барање да и го докаже на Агенцијата.

**Категоризација на деловните односи и реализираните трансакции**

**Член 11**

1. По извршената проценка на ризикот, субјектот е обврзан да ги категоризира деловните односи и повремените трансакции, согласно проценетиот степен на ризик од ПП/ФТ.
2. Субјектот е обврзан со интерен акт да го пропише начинот на категоризацијата на ризиците според типот и големината на бизнисот и видовите ризици на кои е изложен, во најмалку три категории: висок, среден или низок ризик.

**Глава V**

**Матрица за проценка на ризикот од ПП/ФТ на ниво на субјект**

**Член 12**

 При утврдувањето на значењето на факторите на ризик, субјектот обезбедува податоци за поодделни елементи во рамки на секој фактор на ризик што треба да се анализираат согласно со насоките дадени во ова упатство, а се карактеристични за конкретниот субјект.

**Глава VI**

**Мерки на анализа на клиентот**

 (поедноставена и засилена анализа на клиентот)

**Член 13**

1. Субјектот е должен да ги примени мерките за анализа на клиентот наведени во член 14 од Законот за СППФТ со цел истите да му бидат од помош за подобро да ги разбере ризиците поврзани со поединечни деловни односи или повремени трансакции.
2. Субјектите ја применуваат секоја мерка од анализата на клиентот, а нејзиниот обем зависи од проценката на ризикот на клиентот.
3. Субјектот е должен со интерен акт да ги пропише мерките за анализа на клиентот во согласност со степенот и видот на ризици од ПП/ФТ кои тој ги утврдил. При дефинирање на мерките за анализа, субјектот е обврзан да ги земе во предвид мерките за анализа пропишани со ова упатство и истите доследно да ги применува.
4. При вршење на поедноставена анализа на клиентот, субјектот е должен да ги спроведе сите мерки за анализа на клиентот наведени во член 14 и член 32 од Законот за СППФТ.
5. Мерките на поедноставена анализа што субјектите може да ги применат вклучуваат, но не се ограничени на:

1.Прилагодување на времето за спроведување на анализа на клиентот, на пример во случаите каде што бараниот осигурителен продукт или трансакција има карактеристики кои ја ограничуваат употребата на продуктот или трансакцијата за целите на перење пари и финансирање на тероризам:

а) со проверка на идентитетот на клиентот и/ или вистинскиот сопственик на клиентот за време на воспоставувањето на деловниот однос или

б) со проверка на идентитетот на клиентот и/ или на вистинскиот сопственик на клиентот кога трансакциите го надминуваат интерно одредениот праг или по истекот на разумен временски период. Во таков случај, субјектот мора да обезбеди дека:

- со наведеното не се исклучува клиентот од спроведување на анализа на клиентот согласно закон;

- субјектот мора до го идентификува и верификува идентитетот на клиентот и на вистинскиот сопственик на клиентот;

- прагот или временското ограничување се поставени на разумно ниско ниво;

1. - воспоставил систем за откривање на пречекорувањата на утврдениот праг или временската рамка oд ограничување;
2. - не го одложува спорведувањето на анализа на клиентот во случај кога со закон или подзаконски акт е пропишано собирање на тие информации.

2.Прилагодување на обемот на информации собрани за идентификација, верификација или следење на деловниот однос, на пример:

а) проверка на идентитет врз основа на информациите добиени од еден сигурен, веродостоен документ или извор на податоци или

б) претпоставка за природата и целта на деловниот однос, бидејќи продуктот е дизајниран исклучително за една намена.

3. Прилагодување на квалитетот или изворот на информации собрани за идентификација, верификација или следење на деловниот однос, на пример:

а) прифаќање на информациите добиени од страна на клиентот, наместо од независен извор кога се проверува идентитетот на вистинскиот сопственик, доколку од објективни причини не е можно да се соберат информации од независни извори или

б) кога ризикот кој се поврзува со сите аспекти на деловниот однос е многу низок, потпирајќи се на извор на средства за да се исполнат некои од барањата за анализа на клиентот, на пример, кога станува збор за средства доделени како државна помош или кога средствата се префрлени од сметка која гласи на име на клиентот.

4. Прилагодување на динамиката со која се ажурира анализата на клиентот и се ревидира деловниот однос, на пример, дури по некој одреден настан како распрашување на клиентот со цел склучување договар за нов осигурителен продукт или услуга или пречекорување на утврдениот праг во трансакција која не треба да резултира со неажурирање на информациите од анализата на клиентот и

5. Прилагодување на динамиката и интензитетот на следење на трансакциите, како што се следење на трансакции само над одреден праг кој субјектот е должен да го постави на разумно ниво и да се воспостави систем за идентификација на поврзани трансакции, кои заедно би го надминале тој праг.

(6) Информациите кои субјектот ги собира со примена на мерки на поедноставена анализа на клиентот, мора да му обезбедат разумна сигурност дека неговата проценка за низок степен на ризик поврзан со деловниот однос или повремената трансакција е оправдана, и ќе биде доволна на субјектот за да обезбеди доволно информации за природата на деловниот однос или повремените трансакции со цел идентификување на необични или сомнителни трансакции.

 (7) Субјектот не смее да применува мерки на поедноставена анализа кога за клиентот, трансакцијата, средствата или ресурсите постојат причини за сомневање за ПП/ ФТ, или кога во однос на клиентот се применува сценарио со висок степен на ризик, доколку станува збор за сложена и невообичаена трансакција за кои постои обврска за спроведување на засилена анализа согласно закон.

(8) Субјектот е должен да применува мерки за засилена анализа на клиентот во случаите наведени во член 33 од Законот за СППФТ, заради управување и намалување на ризиците кои потекнуваат од високо ризични трансакции.

(9) Мерките за засилена анализа на клиентот се применуваат истовремено со редовните мерки за анализа на клиентот.

(10) Во ситуации со висок ризик, субјектот треба да ги примени следниве мерки на засилена анализа:

- обезбедување на дополнителни податоци за клиентот, автентикација заснована на повеќе од еден сигурен и независен извор,

- зачестено ажурирање на документите и податоците за клиентот,

-обезбедување на дополнителни податоци за природата на деловниот однос и трансакциите на клиентот,

-обезбедување на дополнителни податоци за изворот на средствата и изворот на имот на клиентот (детали за вработување, плата, наследство, порамнување во случај на развод и слично),

-обезбедување на информации за причината на планираните или извршените трансакции (доколку оној кој ја плаќа премијата се разликува од осигуреникот,потребно е да се утврди причината за тоа),

-обезбедување одобрение од високото раководство за воспоставување на нов или за продолжување на деловен однос,

-засилено следење на деловниот однос и/или

-барање првaта трансакција, плаќање на полисата да се изврши преку сметка отворена на име на клиентот во банка во Република Македонија.

(11) Спроведувањето на мерките на засилена анализа, субјектот е должен да ги документира и да ја направи достапна таа документација на органите на надзор.

**Мерки за засилена анализа кои се применуваат**

**за носители на јавни функции**

**Член 14**

1. Субјектите кои утврдиле дека клиентот или вистинскиот сопственик на клиентот е носител на јавна функција, се должни:
2. -Да преземат соодветни мерки за да го утврдат изворот на средствата и имотот што ќе се користи во деловниот однос или за повремени трансакции, со цел да се осигураат дека нема да управуваат со пари стекнати преку корупција или друго казниво дело, односно да се утврди кој ја врши уплатата на премија на осигуреникот и уплатите да се следат во континуитет.
3. -Да се одговори на клучното прашање дали имотната т.е. финансиската состојба на лицето е соодветно одразена преку спроведените трансакции, или евентуално лицето започнало со интензивно трошење на средствата (купување на движен и/или недвижен имот) за кои не се знае потеклото или изворот.
4. -При воспоставување на деловен однос со клиент - носител на јавна функција, да се пополни - Изјава за носител на јавна функција на посебен формулар.
5. -Да добијат одобрение од високото раководството за воспоставување или продолжување деловниот однос со одредено лице кое е носител на јавна функција или клиент чиј вистински сопственик е носител на јавна функција (да се пополни барање за одобрување за воспоставување или продолжување на деловен однос со носители на јавна функција, со податоци за лице кое позитивно е изјаснето за носител на јавна функција).
6. -Одговорното лице за СППФТ да изврши проверка на клиентот со статус носител на јавна функција на веб страната на Државната комисија за антикорупција, да обезбеди доказ од добиените резултати и истиот да се чува електронски. Дополнително, доколку има не/совпаѓање на податоци, се продолжува со пребарување на клиентот на интернет на други веродостојни пребарувачи со цел обезбедување на точен податок и потврдување на податоците со кои располага субјектот.
7. -Да се спроведат засилени мерки за постојано следење на трансакциите и ризиците поврзани со деловниот однос и постојан мониторинг на деловниот однос, а при тоа динамиката на следењето треба да биде усогласена со високото ниво на ризик кој произлегува од деловниот однос.
8. -Да се идентификуваат невообичаени трансакции и редовно да се разгледуваат сите информации кои се на располагање за да се обезбеди дека сите нови информации кои би можеле да влијаат на проценката на ризиците ќе може навремено да бидат идентификувани.
9. Мерките од став 1 точка 1 на овој член зависат од степенот на ризик поврзан со деловниот однос или повремената трансакција. Кога ризикот поврзан со деловниот однос или повремената трансакција со лица носители на јавна функција е особено висок, субјектот е должен да го провери изворот на средствата и на имотот врз основа на веродостојни и независни податоци, документи или информации.
10. Субјектот е обврзан со интерен акт да дефинира кое ниво од високото раководство ќе биде надлежно за одобрувањето наведено во ставот 1 алинеја 4 на овој член. Раководното лице треба да биде на доволно висока функција и да има овластувања за надзор и носење на одлуки за прашања кои директно влијаат врз профилот на ризичност на субјектот. При одлучување за одобрувањето од ставот 1 точка 4 на овој член, лицето ќе ги земе предвид степенот на ризик од ПП/ФТ на кој субјектот би бил изложен ако воспостави или продолжи со деловниот однос и можноста ефикасно да управува со тој ризик.
11. Субјекотот е должен да ги спроведе сите мерки од ставот 1 на овој член за лицата кои се носители на јавни функции и на членовите на нивните семејства и познати блиски соработници на лицата од членот 2 алинеја 22 од Законот за СППФ, како и да го прилагоди обемот на овие мерки во согласност со ризикот.

**Мерки за засилена анализа кои се применуваат**

**за клиенти од високоризични држави**

**Член 15**

(1) При вршење на трансакции со физички или правни лица кои се основани или се жители на високоризична држава, како и во сите други високо ризични ситуации, субјектот е должен со интерен акт да дефинира мерки на засилена анализа соодветни за поединечна високоризична ситуација.

(2) Соодветниот вид на засилена анализа, вклучувајќи го и обемот на бараните дополнителни информации и спроведениот засилен надзор, треба да зависат од причината поради која одредена повремена трансакција или одреден деловен однос е категоризиран како високоризичен.

(3) За сите случаи од став 1 на овој член, субјектот не е обврзан да ги применува сите мерки за засилена анализа од ставот 4 на овој член. Во одредени ситуации со висок ризик, може да биде доволно да се фокусира на зголемен континуиран надзор во текот на траењето на деловниот однос.

(4) При одредувањето на мерките за засилена анализа од ставот 1 на овој член, субјектот треба да го земе во предвид следното:

1. Зголемување на обемот на информации што се собираат за целите на анализата:

а) Информации за идентитетот на клиентот и на неговиот вистински сопственик или сопственичката структура и контрола на клиентот, со цел субјектот да се осигурa дека го разбира ризикот поврзан со деловниот однос. Зголемувањето на обемот на информации може да вклучи собирање и проценка на информации за угледот на клиентот или на неговиот вистински сопственик и проценка на било какви негативни тврдења против клиентот или неговиот вистински сопственик, како што се:

- информации за членови на семејството и блиските деловни партнери,

- информации за минатите и сегашните деловни активности на клиентот или неговиот вистински сопственик,

- неповолни медиумски изјави,

б) Информации во врска со природата на деловниот однос со цел субјектот да може да утврди дека природата и целта на деловниот однос се легитимни за да може да изработи комплетен профил на ризичност на клиентот, како што се:

- бројот, големината и динамиката на реализација на очекуваните трансакции по сметка, така што субјектот може да ги согледа отстапувањата кои може да предизвикаат сомнежи и следствено да се бараат докази и документација од клиентот,

- причината поради која клиентот бара одреден осигурителен продукт или услуга, особено кога не е јасно зошто потребите на клиентот не можат да се исполнат на поинаков начин или во друга земја,

- дестинација на средствата,

- природата на деловната активност на клиентот или неговиот вистински сопственик, со цел субјектот полесно да ја разбере веројатната природа на деловниот однос.

2. Зголемување на квалитетот на информациите кои се собираат за целите на анализа на клиентот за да се потврди идентитетот на клиентот или вистинскиот сопственик на клиентот, вклучувајќи:

а) поставување на барање првото плаќање да се изврши преку сметка отворена на име на клиентот во банка во Република Македонија или во земја членка на ЕУ или трета земја во која се применуваат мерки исти или еквивалентни на оние утврдени со Законот за СППФТ;

б) проверка дека имотот на клиентот и средствата кои се користат во деловниот однос не потекнуваат од криминални активности и дека изворот на имотот и изворот на средствата е во согласност со сознанијата на субјектот за клиентот и природата на деловниот однос. Во одредени случаи, кога ризикот поврзан со деловниот однос е особено висок, проверката на изворот на имотот и изворот на средствата може да биде единствената соодветна мерка за ублажување на ризикот. Изворот на средствата или имотот може да се провери, на пример, со споредување на пријавениот ДДВ и данок на добивка, копии од ревидираните извештаи, банкарски изводи, јавни исправи или медиумски написи;

3. Зголемување на фреквенцијата на следење со цел субјектот да се осигура дека може да управува со ризикот поврзан со поединечните деловни односи или може да заклучи дека деловниот однос повеќе не одговара на подготвеноста на субјектот за преземање ризик, како и субјектот да биде во можност да идентификува трансакции за кои е потребно понатамошно испитување, вклучувајќи:

а) зголемување на зачестеноста на ревидирање на деловниот однос за да се одредат потенцијалните промени во профилот на ризичност на клиентот и способноста на субјектот и понатаму да го управува тој ризик;

б) добивање согласност на високото раководство за воспоставување или продолжување на деловен однос со цел да се осигура дека високото раководство е свесно за ризиците на кои субјектот е изложен и да може да донесе одлука соодветна на способноста да управува со тој ризик;

в) почесто ревидирање на деловниот однос сo цел да се осигура дека сите промени во профилот на ризичност на клиентот ќе се идентификуваат, проценат и, доколку е потребно, ќе се преземат потребните мерки;

г) да спроведуваат почесто или подетално следење на трансакциите за да се идентификуваат какви било необични или неочекувани трансакции кои можат да предизвикаат сомневање за ПП/ФТ. Следењето на трансакциите по потреба може да вклучува утврдување на дестинацијата на средствата или причините за извршување на одредени трансакции.

**Глава VII**

**Одбивање на деловен однос и реализирање на трансакција**

**Член 16**

1. Субјектот кој не може да ги преземе мерките за анализа на клиентот од член 14 од Законот за СППФТ, доколку не е сигурен дека целта и природата на деловниот однос се легитимни или ако оцени дека не може ефикасно да се справи со ризикот и дека тоа би можело да се користи за целите на ПП/ФТ, во тој случај не смее да воспостави деловен однос или да ја реализира трансакцијата.
2. Во работите поврзани со осигурување на живот, дозволено е потврдувањето на идентитетот на клиентот, ополномоштувачот или вистинскиот сопственик на полисата, да се изврши откако деловниот однос е воспоставен. Во овој случај потврдувањето на идентитетот треба да се изврши пред или за време на правата кои произлегуваат од полисата.
3. Во случај кога вистинскиот сопственик на правниот субјект од членот 27 од Законот за СППФТ не е внесен или ажуриран во регистарот на вистински сопственици, субјектот е должен да го одложи воспоставувањето на деловен однос или да го одложи извршувањето на трансакцијата сè додека не ги обезбеди податоците..
4. Кога веќе постои деловен однос за кој субјектот не може да ги спроведе мерките наведени во член 14 од Законот за СППФТ во разумен рок или за кои постои основано сомнение дека целта и природата на деловниот однос не се во согласност со закон,односно доколку докомплетирањето на документацијата се одолговлечи, тогаш субјектот поради неможноста за раскинување на деловниот однос, односно договорот за осигурување, должен е за истото да ја извести Управата, во копија и Агенцијата, како сомнителна трансакција и да ја одложи трансакцијата се додека не се овозможи примена на член 14 од Законот за СППФТ за спроведувањето на трансакцијата и склучување на договорот за осигурување.
5. Субјектот е должен со интерен акт (Програмата согласно член 11 од Законот за СППФТ или Проценката на ризик) да го пропише степенот на донесување одлуки за воспоставување или одложување на деловен однос, забрана за извршување трансакција или прекин на спроведување на трансакции, како и да го пропише рокот од ставот 4 на овој член.

**Глава VIII**

**Надзор, преглед и чување на евиденција за проценка на ризик**

**Член 17**

(1) Субјектот е должен да ги ревидира своите проценки на ризик од перење пари и финансирање на тероризам поврзани со поединечни деловни односи и повремени трансакции, како и факторите на кои се засноваат со цел да осигура ажурираност и релевантност на своите проценки на ризиците од ПП/ФТ.

(2) Субјектот е должен да ги процени информациите собрани во рамките на континуираниот надзор на деловниот однос и да разгледа дали тие имаат влијание врз проценката на ризикот.

(3) Субјектот треба да обезбеди системи и контроли за да се идентификуваат ризиците од ПП/ФТ при нивното настанување и да ги оцени овие ризици, а доколку е потребно навремено да ги вклучи во своите проценки.

(4) Системите и контролите од став 3 на овој член вклучуваат:

1. Процеси на редовно разгледување на добиените информации со цел да се идентификуваат трендовите и новите спорни прашања поврзани со одделните деловни односи и со работењето на субјектот.

а) редовно разгледување на медиумските извештаи кои се релевантни за економскиот сектор и подрачјата каде субјектот активно работи,

б) редовно разгледување на предупредувањата и извештаите на органите одговорни за спроведување на Законот за СППФТ,

в) субјектот да се ​​осигурa дека е свесен за промените во предупредувањата за терористички активности и режимот на санкции веднаш по нивното настанување;

г) објави издадени од надлежните органи.

2. Процес за собирање и преглед на информации за ризиците поврзани со нови осигурителни продукти.

1. Соработка со претставници од други сектори и надлежни тела (пр. тркалезни маси, конференции и даватели на образовни услуги) и договори со кои се регулира обезбедувањето на информации или наоди на релевантни лица.
2. Воспоставување деловна етика за размена на информации во рамките на субјектот.

(5) Во рамки на системот на контрола субјектите се должни да воспостават редовно ажурирање на проценката на ризикот и да ја утврдат динамиката на спроведување на следната проценка на ризик.

(6) Во случај на нови ризици или зголемување на постоечките, субјектот е обврзан да ја ажурира проценката на ризикот и да води евиденција во текот на годината за прашања што може да влијаат на проценката на ризик, како што се интерните извештаи за сомнителни трансакции, неусогласености и информации добиени од вработените кои работат со клиенти (front office).

(7) Субјектот е должен сите промени на оценката на ризикот и придружните мерки за анализа на клиентот да ги прилагоди пропорционално и соодветно на воспоставената постапка за проценка на ризик од ПП/ФТ.

(8) Субјектот е должен да осигури дека неговите системи за управување со ризик и контрола, особено оние што се однесуваат на примената на соодветната анализа на клиентот, се ефективни и пропорционални на ризикот.

(9) Субјектот е должен со интерниот акт (Програмата од член 11 од Законот за СППФТ) да го пропише водењето евиденција и документирањето на проценката на ризикот од деловните односи и сите промени во проценката на ризиците.

(10) Субјектот е должен да обезбеди доволно информации со цел да биди сигурен дека ги идентификувал сите релевантни фактори на ризик и доколку е потребно да обезбеди дополнителни мерки при анализата на клиентите со цел да добие сеопфатен преглед на ризикот поврзан со одреден деловен однос и повремена трансакција.

**ГЛАВА IX**

**Систем за известување**

**Член 18**

(1) Извештаите за ризикот од ПП/ФТ треба најмалку да содржат информации за:

-извршената контрола од страна на овластеното лице / Одделот за спречување ПП/ФТ на субјектот;

-редовните активности за спречување на ПП/ФТ;

-извршените обуки од страна на овластеното лице, како и неговото присуство на семинари и обуки;

-воспоставените деловни односи со клиентите кои не се физички присутни во моментот на склучувањето или извршувањето на деловниот однос;

-клиентите кај кои деловниот однос се одвива преку користење нови технологии и технологии во развој;

-воспоставувањето или продолжувањето на деловните односи со носители на јавна функција;

-останатите клиенти коишто биле предмет на засилена анализа во извештајниот период;

-број на пријавените сомнителни трансакции или активностите на клиентите до Управата, како и оние за кои е одлучено да не се пријавуваат.

(2) Субјектот е должен во интерните акти да ги пропише видот на информациите и фреквенцијата на нивното доставување до органите на субјектот.

**ГЛАВА IX**

**Систем на внатрешна контрола**

**Член 19**

1. Субјектот е должен да има соодветни постапки на внатрешна контрола коишто ќе овозможат вклученост на процесот на управување со ризикот од ПП/ФТ во севкупниот процес на управување со сите ризици.
2. Внатрешната контрола на управувањето со ризикот од ПП/ФТ е составен дел на целокупниот систем на внатрешна контрола, воспоставен на ниво на целиот субјект.
3. За потребите на системот на внатрешна контрола во делот на управувањето со ризикот од ПП/ФТ, субјетот е должна да воспостави:

- усогласеност на работењето со прописите и барање од вработените да исполнуваат високи професионални стандарди;

- постапки и правила за следење на процесот на управување со ризикот од ПП/ФТ;

-извештај за извршена внатрешна контрола над спроведувањето на мерките и дејствијата за спречување на ПП/ФТ;

-постојана обука на вработените, на лиценцираните брокери и застапници, како и на вработени во осигурителните брокерски друштва, друштвата за застапување во осигурување и надворешните соработници;

-план за постојана обука на вработените во друштвото за осигурување на живот од областа на спречување на ПП/ФТ која предвидува реализација на најмалку две обуки во текот на годината, како и на вработените во осигурителните брокерски друштва, друштвата за застапување во осигурување и надворешните соработници;

-внатрешна ревизија која ќе го тестира функционирањето на системот.

1. Службата за внатрешна ревизија на субјектот треба да врши оценка на ефикасното спроведување на мерките и дејствијата за спречување на ПП/ФТ.
2. Субјектот е должен да обезбеди соодветна екипираност на Службата за внатрешна ревизија со лица коишто имаат соодветни познавања за спречувањето на ПП/ФТ и да овозможи нивна обука за сите новини поврзани со меѓународните стандарди и националните прописи за спречување на ПП/ФТ.

**ГЛАВА X**

**Договори за соработка**

**Член 20**

**Обврски на осигурителните брокерски друштва и друштвата за застапување во осигурувањето**

1. Друштвата за осигурување во договорите за соработка со осигурителните брокерски друштва, односно друштвата за застапување во осигурувањето, потребно е јасно да ги дефинираат обврските и одговорностите на осигурителните брокерски друштва, односно друштвата за застапување во осигурувањето од аспект на спроведување на Законот за СППФТ и ова Упатство, а особено:
* Да ги регулираат своите обврски за спречување на ПП/ФТ;
* Да ги следат новините во прописите и меѓународните стандарди за спречување на ПП/ФТ;
* Да донесат програма за спречување на ПП/ФТ;
* Да воведат и пополнат Изјава со точни податоци за клиентот и да обезбедат информации за клиентот од аспект на проверка на спроведувањето на мерките и дејствијата за спречување на ПП/ФТ;
* Да извршат контрола дали Изјавата адекватно и целосно е пополнета од страна на лиценциранотиот брокер/застапник, пред истата да биде доставена со целиот предмет/понуда до друштвата за осигурување на живот за прием во осигурување;
* Да ја достават програмата за СППФТ во прилог на договорот за соработка кој го склучуваат со друштвата за осигурување на живот, односно програмата за СППФТ да биде составен дел на договорот за соработка;
* Секоја измена на програмата за СППФТ, да ја достават до друштвото за осигурување на живот, односно до овластеното лице за СППФТ;
* Во координација со друштвата за осигурување на живот да ги реализираат годишните обуки за спречување на ПП/ФТ и извештаите поврзани со истите обуки;
1. Во договорот за соработка, друштвото за осигурување потребно е да го наведи лицето вработено во друштвото за осигурување назначено од органот на управување, кое се грижи за спроведување на мерките и дејствијата за СППФТ (овластено лице за СППФТ);
2. Органот на управување на друштвото за осигурувањеодговара за почитување на обврските од ова упатство и Законот за СППФТ.

(4) Органот на управување на друштвото за осигурување треба да ги дефинира и постојано контролира обврските на друштвата за застапување во осигурување и на осигурителните брокерски друштва во делот на спречување на ПП/ФТ утврдени во ова упатство, како и обврските со надворешните соработници.

**Обврски на надворешните соработници**

**Член 21**

(1 )Друштвата за осигурување на живот, осигурителните брокерски друштва, односно друштвата за застапување во осигурувањето во договорите за соработка со надворешните соработници (лиценцираните брокери и застапниците во осигурувањето - физичките лица) , потребно е јасно да ги дефинираат обврските и одговорностите на надворешните соработници од аспект на спроведување на Законот за СППФТ и ова Упатство, а особено:

* Да ги почитуваат правата и своите обврски за спречување на ПП/ФТ;
* Да ги следат новините во прописите и меѓународните стандарди за спречување на ПП/ФТ;
* Да посетуваат обуки од областа на спречување на ПП/ФТ, организирани од друштвото за осигурување (реализација на најмалку две обуки во текот на годината);
* Да пополнат и потпишат Изјава со точни податоци за клиентот и да обезбедат информации за клиентот од аспект на проверка на спроведувањето на мерките и дејствијата за спречување на ПП/ФТ;
1. За сите надлежности и почитување на обврските од ова упатство и Законот за СППФТ, на надворешните соработници, а во врска со спречување на ПП/ФТ, одговара и субјектот кој го потпишал договор за соработка со надворешниот соработник.

(4) Обврските за пријавување на сомнителна трансакција до Управата, а констатирана од страна на надворешните соработници, ја презема субјектот кој склучил договор за соработка со надворешните соработници.

**Глава XI**

**Преодни и завршни одредби**

**Член 22**

1. Ова упатство влегува во сила осмиот ден од денот на објавувањето во „Службен весник на Република Северна Македонија”.
2. Се задолжуваат сите субјекти надлежни за спроведување на ова Упатство да ги регулираат обврските по истото во договорите за соработка со правните и/или физичките лиценцирани лица за осигурување. Договорите за соработка потребно е да се потпишат најдоцна до 31.12.2020 година.

**Претседател на Советот на експерти,**

Крсте Шајноски

Изработил: Александра Дранговска

Контролирал: Маја Парнарџиева – Змејкова

Согласен: Сулејман Ахмеди